
AVIZ

asupra propunerii legislative privind asigurarea încadrării în muncă a persoanelor cu handicap
Cu adresa nr. 310 din 19 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind asigurarea încadrării în muncă a persoanelor cu handicap. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

În prezent, majoritatea soluţiilor legislative preconizate sunt reglementate în cuprinsul Ordonanţei de urgenţă a Guvernului nr. 102/1999 privind protecţia specială şi încadrarea în muncă a persoanelor cu handicap, cu modificările şi completările ulterioare.

Un nou act normativ, cu un conţinut asemănător, ar reprezenta o încălcare a art. 14 din Legea nr. 24/2000 privind normele de tehnică legislativă pentru elaborarea actelor normative, conform căruia “în procesul de legiferare trebuie evitată instituirea aceloraşi reglementări în două sau mai multe acte normative”.

Menţionăm, că proiectul de Lege pentru aprobarea Ordonanţei de urgenţă a Guvernului nr. 102/1999 a fost adoptat recent de Parlament, devenind Legea nr. 519/2002, astfel încât, reglementarea în vigoare este mult mai completă faţă de conţinutul prezentei iniţiative legislative.

Prin obiectul său de reglementare această propunere legislativă face parte din categoria legilor organice.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

